આ પ્લાન્ટમાં આંકલાવ પાલિકાના સફાઇ કર્મીઓ દ્વારા શહેરમાંથી ઉઘરાવાતા કચરાને ઠાલવવામાં આવતો હતો. આ પ્લાન્ટમાં બે શેડ તૈયાર કરાયા હતા. જેમાં કચરો અને તેની સાથે અળસિયા નાંખીને વર્મી કમ્પોસ્ટ ખાતર બનાવવામાં આવતું હતું. શરૂઆતના એક વર્ષ દરમયાન પ્લાન્ટ કાર્યરત રહ્યો હતો. બાદમાં કોઇ કારણોસર તેને ગ્રહણ લાગતા પ્લાન્ટ ધૂળ ખાતી હાલતમાં ફેરવાયો હતો. વર્મી કમ્પોસ્ટ ખાતર ખેડૂતોને ઓછા ખર્ચ ઉપલબ્ધ થવા સાથે તે પાક માટે ઘણું ઉપયોગી હોવાથી સ્વચ્છ ભારત મિશન અંતર્ગત પ્લાન્ટ શરૂ કરાયો હતો. આંકલાવ પંથકના ખેડૂતોએ જણાવ્યું હતું કે, રાજય સરકાર ફરીથી આ પ્લાન્ટ શરૂ કરે તો અમને, ખેડૂતોને નજીવા દરે ખાતર ઉપલબ્ધ થઇ શકે તેમ છે. પરંતુ મોટાઉપાડે શરૂ કરાયેલ પ્લાન્ટને ખંભાતી તાળા લગાવી દેવાયા છે. આ અંગે જાગૃત ખેડૂતો દ્વારા પાલિકા અને કલેકટર કચેરીએ મૌખિક તેમજ લેખિત રજૂઆતો કરવા છતાંયે શૂન્ય પરિણામ જોવા મળી રહ્યું છે.